Hof beslis of Getrouheidsfonds Joost van der Westhuizen moet uitbetaal
JY LEES NOU Hof beslis of Getrouheidsfonds Joost van der Westhuizen moet uitbetaal
Regter Lester Adams het pas uitspraak gelewer in die Pretoriase hooggeregshof in die saak tussen die sterwende Bokheld Joost van der Westhuizen en die Getrouheidsfonds vir Prokureurs.
Die getrouheidsfonds moet Joost van der Westhuizen R385 665 betaal, asook Joost se regskoste. @JMVersluis — Netwerk24 Berig (@Netwerk24Berig) September 14, 2016
Die regter het bevind die Getrouheidsfonds moet Joost R385 665 betaal sowel as sy regskoste dek.
Joost se aansoek kom nadat sy sakevenoot en prokureur, Robert Klinkenberg, volgens hom meer as R385 000 van sy geld verduister het. Robert is op 3 Desember verlede jaar onder raaiselagtige omstandighede dood.
Lees ook: Joost van der Westhuizen se prokureur vermoor
Die oud-Springbok het die geld aan Robert, die direkteur van Klinkenberg Incorporated, toevertrou om dit in ’n trust te bewaar sodat hy makliker toegang daartoe toe kon kry vir sy mediese uitgawes. Hy ly sedert 2011 aan die ongeneeslike motorneuronsiekte en moet dag en nag versorg word.
Regter Lester het Dinsdag bevind Joost se aansoek is inderdaad ’n “saak van lewe en dood” en dus dringend, soos sy regspan aangevoer het. Die Getroudheidsfonds het Joost se aansoek betwis en aangevoer Robert het nie die geld by die rugbyster gesteel nie, daarom moet hy dit eerder van sy voormalige prokureur se boedel verhaal.
Joost se regspan het egter aangevoer die Getrouheidsfonds is aanspreeklik as ’n prokureur ’n kliënt se geld wanbestee.